Etzebeth-sage: SA Rugby sal ‘gepaste stappe’ doenEben Etzebeth. Foto: Twitter SA Rugby het onderneem om sy volle samewerking te gee in die ondersoek na Springbok Eben Etzebeth. Hy was glo deel van ŉ groep mans wat betrokke was by ŉ bakleiery buite ŉ kroeg in Langebaan aan die Weskus in die vroeë oggendure van 25 Augustus. ŉ Man beweer hy is deur ŉ groep mans aangerand en rassistiese aanmerkings toegesnou. Die saak word deur die Nasionale Vervolgingsgesag (NVG) en die Menseregtekommissie (MRK) hanteer. “Ons vertrou en glo dat hulle dit deeglik sal ondersoek. Sodra hul bevindings bekend is, sal ons hou by wat besluit word,” het SA Rugby in ŉ kort verklaring gesê. “Ons staan by ons vroeëre opmerkings dat ons nie dade van geweld of rassemishandeling sal duld nie. SA Rugby sal die gepaste stappe doen sodra die ondersoek en proses afgehandel is.” Etzebeth het die dag voor die Springbokke vir die Wêreldbeker na Japan vertrek het met verteenwoordigers van die MRK vergader. Die polisie, in Langebaan en provinsiaal, het intussen aan Maroela Media gesê daar is geen nuwe inligting wat in verband met die ondersoek bekend gemaak kan word nie. Die polisie het vroeër bevestig ŉ klag van aanranding is aanhangig gemaak in verband met die voorval. Rassie Erasmus, Springbok-afrigter, het ook voor die Springbokke se vertrek na Japan gesê hulle het intussen nog niks verder van die polisie gehoor oor die voorval nie. “Ek moet glo wat die speler my vertel, want ons het ŉ verhouding. Ons kan slegs optree wanneer die teendeel bewys word.” Etzebeth het ŉ dag na die beweerde voorval op sy Facebook-blad op die bewerings gereageer. “Dit is heeltemal onwaar en ongegrond om te beweer dat ek iemand in Langebaan fisies of rassisties mishandel het, soos op sosiale media berig word. Verskeie getuies kan dit bevestig,” het Etzebeth gesê. “Ek is en sal altyd daarna streef om ’n ware ambassadeur te wees vir hierdie pragtige reënboognasie en die sport wat ek liefhet.”